| **Mamie Van Doren** |
| --- |
|  |
| M. Van Doren 1956 m. |
| Gimė | 1931 m. vasario 6 d. (92 metai)Rovena, Jungtinės Amerikos Valstijos JAV |
| Sutuoktinis (-ė) | 5 |
| Vaikai | 1 |
|  |
| Veikla | aktorė |

**Meimė Van Doren** (angl. *Mamie Van Doren*, 1931 m. vasario 6 d. Rovena, Pietų Dakota, JAV) – amerikiečių aktorė, 6-ojo dešimtmečio sekso simbolis.

Biografija
----------

Meimė Van Doren, gimusi kaip Džoana Liusilė Olander (*Joan Lucill Olander*), buvo pavadinta aktorės Džoanos Kroford garbei. Gimė nedideliame Pietų Dakotos mieste Rovenoje. Trimis ketvirtadaliais kilusi iš švedų, likusiu ketvirtadaliu – iš škotų ir anglų.

Savo karjerą Meimė Van Doren pradėjo dirbdama padėjėja Holivudo teatre „Pantages". Vėliau gavo nedidelių vaidmenų televizijoje. 1949 m. kai ji tapo konkurso „Mis Palm Springsas" nugalėtoja, ją pastebėjo įžymus prodiuseris Hovardas Hjusas ir jai pasiūlė pirmuosius vaidmenis kine.

Debiutavo 1949 m. pastatytame, tačiau tik 1957 m. pradėtame rodyti filme „Reaktyvinis pilotas" („Jet Pilot"), jame Meimė Van Doren pasirodo akimirkai ir pasako vienintelę frazę: „Žiūrėkite!" 1951 m. ji pozavo įžymiam vokiečių plakatinio stiliaus nuotraukų fotografui Albertui Fargasui (*Alberto Vargas*), ir jau liepą jos atvaizdas buvo panaudotas žurnalo „Esquire" viršelyje.

Vėliau ji išsikėlė į Niujorką ir naktiniame klube dalyvaudavo merginų pasirodymuose. Netrukus Meimę Van Doren pastebėjo vienas iš kino kompanijos „Universal Studios" peržiūrų vadovų ir 1953 m. su šia kompanija ji pasirašė sutartį. Kino kompanija jai kūrė didelius planus tikėdamasi, kad ji jiems atneš tokią pačią sėkmę, kokią kino kompanijai „20th Century Fox" atnešė Merlina Monro. Aktorė pirmosios to meto JAV ponios Meimės Eizenhauer garbei pasivadino Meime. Greitai Meimė pasiekė didelės sėkmės, greta Merlinos Monro ir Džeinės Mansfild tapo vienu ryškiausių to laikotarpio sekso simbolių. Jos trise netgi buvo gavusios pravardę „Three M’s" („Trys M").

Meimė Van Doren buvo ištekėjusi 5 kartus, jos vyrais buvo: sportinės aprangos gamintojas Džekas Niumanas (*Jack Newman*, 1950), kompozitorius ir aktorius Rėjus Entonis (*Ray Anthony*, 1955–1961), beisbolininkas Lerojus Mejersas (*Leroy Meyers*, 1966–1967), verslininkas Rosas Maklintokas (*Ross McClintock*, 1972–1973) ir aktorius Tomas Diksonas (*Thomas Dixon*, nuo 1979 m. iki dabar). Turi vieną vaiką – sūnų Perį Rėjų Entonį (*Perry Ray Anthony*, g. 1956), kurio susilaukė su Rėjumi Entoniu.

Už indėlį į kiną Meimė Van Doren pagerbta žvaigžde Holivudo šlovės alėjoje, Holivudo bulvare 7057.

Nuorodos
--------

* M. Van Doren filmografija

Išnašos
-------

1. ↑  „Mamie Van Doren". *Ethnicity of Celebs EthniCelebs.com*. Nuoroda tikrinta 2023-08-30.
2. ↑  „More Than 4000 Amvets to Convene Here in 3-Day Convention Starting Today". *The Desert Sun* (Palm Springs). 1949-05-06. p. 1. Nuoroda tikrinta 2023-08-29.
3. ↑  „Detail View: 'Jet Fighter'." *American Film Institute*. Nuoroda tikrinta 2023-08-29.
4. ↑  Hardwick, Jack and Ed Schnepf. „A Viewer’s Guide to Aviation Movies". *The Making of the Great Aviation Films*, General Aviation Series, Volume 2, p. 57, 1989.
5. ↑  Jeff Willett. „The Three M’s: Hollywood’s Platinum Blonde Bombshells of the 1950’s and 1960’s". *ephemerasociety.org*. Nuoroda tikrinta 2023-08-29.
6. ↑  „Mamie Van Doren. Biography". *IMDb*. Nuoroda tikrinta 2023-08-29.